Vier mans, tussen 37 en 42 jaar oud, is Maandag gearresteer en is tans onder polisiebewaking in die hospitaal na 'n skietgeveg met die Ekurhuleni metropolisie in Brakpan.
Die metropolisie het omstreek 13:00 'n moontlike gesteelde voertuig raakgesien. Die voertuig is ook glo betrokke by verskeie huisrooftogte in die Brakpan omgewing.
Die vier insittendes in die blou Ford Focus het gesien dat die metrobeamptes hulle nader, waarna hulle weggejaag het.
Die metrobeamptes het bystand ingeroep en die verdagtes agternagesit. In 'n poging om die owerhede te ontduik, het die verdagtes beheer oor hul voertuig verloor en teen 'n stilstaande voertuig op die hoek van Voortrekker- en Endstraat 'n ongeluk gemaak. Die vier verdagtes het daarna die voertuig verlaat en op die polisiebeamtes losgebrand.
'n Skietgeveg het plaasgevind, waarna al vier verdagtes gewond is. Die verdagtes is onder polisiebewaking met matige beserings na die hospitaal geneem.
Met die ondersoek van die verdagtes se voertuig, het die polisie beslag gelê op 2 onwettige vuurwapens, ammunisie, vier televisietoestelle, juwele en ander huishoudelike goedere.
Die vier verdagtes sal binnekort in die plaaslike landdroshof verskyn, sodra hul uit die hospitaal ontslaan word. Die polisieondersoek duur voort.